आलोचना कर्म उनके लिए पूरी सभ्यता की आलोचना और विमर्श मनुष्यमात्र की नियति के निर्धारण में अपना जरूरी मशवरा देने जैसा रहा है। साहित्य का अध्यापन उनके लिए मात्र भाषा और साहित्य का अध्यापन कभी नहीं रहा है वे उसे मनुष्य को और अधिक मनुष्य बनाने का उपक्रम मानते रहे हैं। उनसे बातचीत में एक किशोर मन भी कहीं न कहीं मौजूद रहा है जो सामने वाले को अपनी विचारों से आक्रांत नहीं होने देता है। उनकी चिन्ता के केन्द्र में सदैव युवा रहे हैं और उनकी कार्यपद्धति हमेशा टीमवर्क की रही है। उन्होंने नये लिखने-पढऩे वाले युवाओं की कई पीढिय़ां तैयार की हैं और कई को सम्मानजनक जीने योग्य बनाने में हर तरह की मदद की है। कोलकाता से जिन दिनों मैं रोजगार के फेर में अमृतसर, जालंधर, इंदौर व जमशेदपुर रहा किसी ने किसी लिखने पढऩे वाले उनके परिचित से मुलाकात रही और इस बहाने हम उन्हें याद करते रहे। याद आता रही 'मौचाक' की वह अड्डेबाजी जहां हम किसी जमाने में अपनी नवीनतम रचनाएं एक दूसरे को सुनाते थे, नयी किताबों की चर्चा और नये प्रकाशित लेखों पर अपनी राय साझा करते थे। याद आती थी 'बुलबुल सराय' की शामें जहां बंगाल के लेखकों का जबर्दस्त जमावड़ा होता था। बीच में वे निदेशक बनकर केन्द्रीय हिन्दी संस्थान, आगरा चले गये थे। उनका आग्रह बराबर बना रहा कि में पर्यटन के लिए आगरा अवश्य पधारूं। अब जबकि हम दोनों ही कोलकाता महानगर में हैं उन मुलाकात को हम मिलकर याद करते हैं और इस बात पर अफसोस जाहिर करते है,ं वे अड्डे अब नहीं रहे। मेरे अत्यंत प्रिय सकलदीप सिंह नहीं रहे जो हम दोनों के बीच एक मजबूत कड़ी थे। उन्होंने हावड़ा में शंभुनाथ जी के घर के समीप ही फ्लैट लिया था। उनमें से कोई एक मिलता तो दूसरे की खोज खबर देता-लेता था। मैं अपने साहित्यिक परिवार का उन्हें एक ऐसा अभिन्न सदस्य पाता हूं, जिसकी किसी भी साहित्यिक समारोह में उपस्थिति भर से एक भरेपूरेपन का एहसास होता है और रचना क्षण में उस अकेलेपन से भी बच जाता हूं जब लगता है कि मेरे अकेले लिखने पढऩे से क्या होने जा रहा है। सतत रचनाशीलता की उनकी निरंतरता भी प्रेरित करती है और मैं अपने कई रचनाकार साथियों की तरह रचनाविमुख नहीं हो पाया। हालांकि वे मुझे कभी व्यक्ति लगे नहीं। पुस्तक मेले में कई बार लघुपत्रिकाओं की उनकी स्टाल पर बैठा, तो कभी उनकी ओर से आयोजित युवा उत्सवों में भाग लिया वे सदैव एक संस्था की तरह लगे।